חוק-יסוד: הממשלה (תיקון מס' 8 והוראת שעה) 
הצעת חוק פרטית, הכנסת ה-23
פורסם: ספר החוקים, חוברת 2795, עמ' 34, 2020-05-07T00:00:00+03:00
החוק ביקש לערוך שורה של שינויים בחוק-יסוד: הממשלה שנועדו לעגן את ההסדרים הכרוכים בהקמתה של ממשלת רוטציה ("ממשלת חילופים"). בין ההסדרים, שחלקם נעשו בהוראת שעה שתוקפה קצוב – הסדרת החילופים בין ראש הממשלה וראש הממשלה החלופי במצבים שונים; קביעת אופן פעולה של ממשלת חילופים ובכלל זה שוויון בכח ההצבעה בין הגושים השונים וקביעת הסדר של זיקה בין ראש הממשלה וראש הממשלה החלופי לשרים ולסגני השרים, המקנה ל"ראש" כל גוש את הסמכות לפטר השרים שבאחריותו; הסדרת מעמדו של ראש הממשלה החלופי, עיגון תפקידו כממלא מקום ראש הממשלה וקביעה כי ראש הממשלה אינו רשאי להעבירו מתפקידו; קביעת הסדרים לעניין סמכות ראש הממשלה לפזר את הכנסת והאפשרות "להפיל" את ממשלת החילופים בהצעת אי-אמון, שנועדו ליצור "תמריצים" לשותפים בממשלה לפעול להמשך כהונה; ביטול המגבלה על מספר השרים וסגני השרים ויצירת אפשרות לכהונת שני שרים במשרד אחד; ותיקון לחוק-יסוד: הכנסת בו קוצרה כהונת הכנסת לשלוש שנים.